Page:Underwoods, Stevenson, 1887.djvu/141

Rh Up, Niven, or ower late—an' dash

Laigh in the glaur that carnal hash;

Let spires and pews wi' gran' stramash

Thegether fa';

The rumlin' kist o' whustles smash

In pieces sma'.

Noo choose ye out a walie hammer;

About the knottit buttress clam'er;

Alang the steep roof stoyt an' stammer,

A gate mis-chancy;

On the aul' spire, the bells' hie cha'mer,

Dance your bit dancie.

Ding, devel, dunt, destroy, an' ruin,

Wi' carnal stanes the square bestrewin',

Till your loud chaps frae Kyle to Fruin,

Frae Hell to Heeven,

Tell the guid wark that baith are doin'—

Baith Begg an' Niven.